РЕШЕНИЕ ЗА ИЗПЪЛНЕНИЕ НА КОМИСИЯТА
от 30 септември 2014 година
за отмяна на Решение 2006/464/ЕО за спешните временни мерки, чиято цел е да се избегне внасянето и разпространението в Общността на организма Dryocosmus kuriphilus Yasumatsu
(нотифицирано под номер С(2014) 6566)
(2014/690/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, четвъртото изречение от нея,
като има предвид, че:
(1)
Мерките, определени с Решение 2006/464/ЕО на Комисията (2), не са попречили на разпространението на организма Dryocosmus kuriphilus Yasumatsu (кестенова шикалкотворка), както е видно от годишните проучвания, извършени от държавите членки съгласно същото решение. Проучванията показват освен това, че организмът Dryocosmus kuriphilus Yasumatsu е широко разпространен в голяма част от своята потенциална област на установяване в рамките на територията на Съюза. Освен това определените в Решение 2006/464/ЕО условия за движение на податливи на зараза растения не са приложими и целесъобразни за тази голяма част от територията на Съюза.
(2)
Поради това Решение 2006/464/ЕО следва да бъде отменено.
(3)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Решение 2006/464/ЕО се отменя.
Член 2
Адресати на настоящото решение са държавите членки.
Съставено в Брюксел на 30 септември 2014 година.